คลังปรับโครงสร้างหนี้ประเทศ
&#8216;คลัง&#8217; ตั้งแท่นปรับโครงสร้างหนี้สาธารณะ หวังลดต้นทุนดอกเบี้ยจ่าย
20 ก.ค. 2558

‘คลัง’ ตั้งแท่นปรับโครงสร้างหนี้สาธารณะ หวังลดต้นทุนดอกเบี้ยจ่าย
แหล่งข่าวจากกระทรวงการคลัง เปิดเผยว่า สำนักงานบริหารหนี้สาธารณะ (สบน.) มีแผนจะปรับโครงสร้างหนี้ครั้งใหญ่เพื่อลดต้นทุนเงินกู้ โดยลดลงจากที่คณะกรรมการนโยบายการเงิน (กนง.) ได้ลดอัตราดอกเบี้ยนโยบาย 1.5% ซึ่งถือว่าน่าจะเป็นระดับที่ต่ำที่สุด จึงเป็นโอกาสดีที่จะแปลงเงินกู้ของรัฐบาลที่มีดอกเบี้ยสูงให้ต่ำลง
อย่างไรก็ตาม การปรับโครงสร้างหนี้ทำได้กับหนี้ระยะสั้นๆ ที่กระทรวงการคลังกู้เท่านั้น เช่น การออกตั๋วเงินกู้ระยะสั้นไม่เกิน 1 ปี โดยเปลี่ยนเป็นการกู้ระยะยาวมากขึ้น ส่วนเงินกู้ที่เป็นระยะยาวอยู่แล้ว การปรับโครงสร้างหนี้จะทำได้ยาก เพราะอาจจะต้องเสียค่าธรรมเนียมจากการเปลี่ยนการกู้จำนวนมาก
นอกจากนี้ สบน.ยังได้เร่งปรับโครงสร้างหนี้ของกองทุนเพื่อการฟื้นฟูและพัฒนาระบบสถาบันการเงิน (FIDF) ซึ่งเป็นหนี้ของกระทรวงการคลัง แต่ธนาคารแห่งประเทศไทย (ธปท.) เป็นผู้รับผิดชอบชำระเงินต้นและดอกเบี้ยเงินกู้ ซึ่งทาง ธปท.สามารถบริหารหนี้จากวงเงิน 1.1 ล้านล้านบาท ให้เหลือต่ำกว่า 1 ล้านล้านบาท ภายในสิ้นปีนี้
นอกจากนี้ ธปท.ได้ขอให้กระทรวงการคลังปรับโครงสร้างหนี้ให้มีอัตราดอกเบี้ยต่ำลง ตามดอกเบี้ยในตลาดที่ลดลงไปค่อนข้างมาก เพื่อที่จะได้ชำระเงินต้นมากขึ้น ลดเวลาการชำระหนี้ให้สั้นลง คาดว่าภายใน 15 ปี จะชำระหนี้ในส่วนนี้ได้ทั้งหมด
แหล่งข่าวเปิดเผยว่า สบน.ยังต้องเร่งทำร่าง พ.ร.บ.ให้กระทรวงการคลังกู้เงินเพื่อบริหารหนี้วงเงินไม่เกิน 7.2 แสนล้านบาท ให้มีประสิทธิภาพมากขึ้น หนี้ดังกล่าวประกอบด้วยหนี้จากโครงการรับจำนำข้าวกว่า 5 แสนล้านบาท ที่เหลือเป็นหนี้ที่คลังค้างจ่ายกับการรถไฟแห่งประเทศไทย องค์การขนส่งมวลชนกรุงเทพ และกองทุนประกันสังคม ซึ่งนายสมหมาย ภาษี รมว.คลัง จะเสนอให้คณะรัฐมนตรี เห็นชอบภายในเดือน ส.ค.นี้
ปัจจุบันหนี้สาธารณะของไทยอยู่ที่ 5.68 ล้านล้านบาท หรือ 42.58% ของผลิตภัณฑ์มวลรวมในประเทศ (จีดีพี)